Diari Oficial de la Generalitat Valenciana


Sumari del DOGV 6508, del 27-04-2011 (2011/4571)

RESOLUCIÓ de 14 d'abril de 2011, de la directora general del Secretariat del Consell, de la Conselleria d'Indústria, Comerç i Innovació, per la qual es disposa la publicació del Conveni de col·laboració entre la Conselleria de Justícia i Administracións Públiques, l'Agència de Tecnología i Certificació Electrònica i el Col·legi Oficial de Graduats Socials de València, en matèria de col·laboració social per a presentació telemàtica de declaracions, comunicacions i altres documents administratius en representació de tercers.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6508

Data del DOGV
:   27-04-2011

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2011/4571


Data del document
:   14-04-2011

Organisme emissor
:   Conselleria d'Indústria, Comerç i Innovació

Tipus de document
:   Resolució

RESOLUCIÓ de 14 d'abril de 2011, de la directora general del Secretariat del Consell, de la Conselleria d'Indústria, Comerç i Innovació, per la qual es disposa la publicació del Conveni de col·laboració entre la Conselleria de Justícia i Administracións Públiques, l'Agència de Tecnología i Certificació Electrònica i el Col·legi Oficial de Graduats Socials de València, en matèria de col·laboració social per a presentació telemàtica de declaracions, comunicacions i altres documents administratius en representació de tercers.  
  
 [2011/4571]  
La Conselleria de Justícia i Administracions Públiques, l'Agència de Tecnología i Certificació Electrònica i el Col·legi Oficial de Graduats Socials de València, han subscrit, després de la tramitació prèvia reglamentària, el 7 de març de 2011, un Conveni de col·laboració, en matèria de col·laboració social per a presentació telemàtica de declaracions, comunicacions i altres documents administratius en representació de tercers.  
En compliment del que establix l'article 3.4 del Decret 20/1993, de 8 de febrer, del Consell, cal publicar en el Diari Oficial de la Comunitat Valenciana l'esmentat conveni, que ha quedat inscrit en el Registre de Convenis de la Generalitat amb el número 0369/2011, i que figura com a annex d'esta resolució.  
  
València, 14 d'abril de 2011.- La directora general del Secretariat del Consell: Mª Teresa Lleó Alonso.  
   
  
Conveni de col·laboració entre la Generalitat, l'Agència de Tecnologia i Certificació Electrònica i el Col·legi Oficial de Graduats Socials de València, en matèria de col·laboració social per a presentació telemàtica de declaracions, comunicacions i altres documents administratius en representació de tercers.  
  
València, 7 de març de 2011  
  
Reunits  
Paula Sánchez de León Guardiola, consellera de Justícia i Administracions Públiques de la Generalitat, conforme al Decret 27/2008, de 18 de setembre, publicat en el Diari Oficial de la Comunitat Valenciana número 5853, de 19 de setembre de 2008, autoritzada, per a la firma del present conveni, per Acord adoptat el dia 25 de febrer de 2011 pel Consell de la Generalitat, d'acord amb l'article 17, apartat f), de la Llei 5/1983, de 30 de desembre, del Consell.  
  
Mar Ibáñez Martí, en nom i representació de l'Agència de Tecnologia i Certificació Electrònica, creada per la Llei 14/2005, de 28 de desembre, de la Generalitat, els estatuts del qual van ser aprovats per Decret 149/2007, de 7 de setembre, del Consell, el qual actua en qualitat de gerent de l'ens, segons Decret 6/2010, de 8 de gener, del Consell, pel qual se la nomena per a tal càrrec. I que es troba facultada per a la firma del present conveni, en virtut de l'article 1.a), de la Resolució de 25 d'abril de 2008, del president de l'Ens Prestador de Serveis de Certificació Electrònica de la Comunitat Valenciana, per la qual es delega el gerent de l'agència per a determinades competències, publicat en el Diari Oficial de la Comunitat Valenciana, número 5754, de 2 de maig de 2008.  
I d'altra banda, Ricardo Gabaldón Gabaldón, com a president del Col·legi Oficial de Graduats Socials de València, legitimat per a aquest acte, en virtut de les competències que li atribueix a l'article 37 dels vigents estatuts del Col·legi Oficial de Graduats Socials de València, aprovats per la Resolució de la Conselleria de Justícia, Interior i Administracions Públiques, de 14 de juny de 2006.   
  
Tots tres intervinents afirmen i reconeixen, recíprocament, la seua suficiència i vigència de les seues respectives facultats per a celebrar el present Conveni i a aquest efecte  
  
  
Exposen  
Amb l'entrada en vigor de la Llei 11/2007, de 22 de juny, de l'Accés Electrònic dels Ciutadans als Serveis Públics, que reconeix el dret dels ciutadans a relacionar-se amb les administracions públiques utilitzant mitjans electrònics, sorgeix la necessitat d'oferir als ciutadans noves tecnologies de la informació en l'activitat administrativa, en les relacions entre les administracions públiques, així com en les relacions dels ciutadans amb aquestes.   
La Generalitat té entre les seus funcions l'oferiment d'uns serveis d'interés als ciutadans, la busca de l'eficiència en l'ús dels recursos públics i la simplificació en la tramitació administrativa.  
  
Així mateix, té entre les seus competències l'aplicació de les tecnologies de la informació per a l'impuls, desenrotllament i implantació de serveis electrònics en línia, per tal de fer realitat l'administració electrònica en benefici dels ciutadans i empreses.  
La Generalitat, per mitjà de la Llei 3/2010, de 5 de maig d'Administració Electrònica de la Comunitat Valenciana, s'ha compromés expressament a garantir el dret dels ciutadans a relacionar-se per mitjans electrònics amb els seus departaments i ens instrumentals dependents, i establir els mitjans necessaris per a l'ordenació, l'impuls i el desenrotllament de serveis als ciutadans per mitjans electrònics, per tal de millorar l'eficàcia i eficiència interna, la qual cosa comporta un millor servei als ciutadans i empreses. Així, posa a la seua disposició un ampli conjunt de serveis, com ara la presentació de declaracions, comunicacions i altres documents administratius a través d'Internet.  
  
L'article 23 de la Llei 11/2007 reconeix la possibilitat que les administracions públiques habiliten persones físiques o jurídiques autoritzades per a la realització de tràmits electrònics, en representació dels interessats en el procediment. Per la seua banda, la Llei Autonòmica 3/2010, abans esmentada, en l'article 22, crea el Registre de Representació Electrònica de la Comunitat Valenciana, on s'inscriuran els poders que habiliten davant de la Generalitat i el seu sector públic.  
D'altra banda, la disposició final primera, del Decret 165/2010, de 8 d'octubre, del Consell, pel qual s'estableixen mesures de simplificació i de reducció de càrregues administratives en els procediments gestionats per l'administració de la Generalitat i el seu sector públic, atorga la competència funcional del Registre de Representants de la Generalitat a l'Agència de Tecnologia i Certificació Electrònica.  
L'Agència de Tecnologia i Certificació Electrònica (ACCV) és una entitat de dret públic de la Conselleria de Justícia i Administracions Públiques, la missió principal de la qual és la prestació de serveis de certificació i disposa de la infrastructura tècnica necessària per a la realització dels serveis d'emissió i validació de certificats digitals per a la identificació, autenticació i realització de la firma electrònica. L'Agència de Tecnologia i Certificació Electrònica està especialitzada en matèries d'identificació, autenticació i firma electrònica i, per això, la Generalitat li ha atorgat la competència funcional de Registre de Representació Electrònica de la Comunitat Valenciana.   
  
D'altra banda, el Col·legi Oficial de Graduats Socials de València és una corporació de dret públic de caràcter professional, amb personalitat jurídica pròpia i plena capacitat d'obrar per al compliment dels seus fins. L'activitat dels seus col·legiats es basa, entre altres, en l'actuació davant dels òrgans de les administracions públiques en qualitat de representants de persones físiques i jurídiques de forma habitual, retribuïda i professional. Són funcions pròpies d'aquests col·legiats les d'estudiar, intervindre, sol·licitar, i realitzar qualsevol classe de tràmits i actuacions en interés de persones físiques i jurídiques que així ho sol·liciten, davant dels òrgans de les administracions públiques.   
El Col·legi Oficial de Graduats Socials de València es preocupa perquè la professió dels seus col·legiats siga productiva, eficaç i tinga un pes específic en la societat. En l'exercici de les seus funcions, el Col·legi Oficial de Graduats Socials de València manifesta el seu interés perquè els seus col·legiats presten col·laboració en la millora dels serveis d'ajuda al ciutadà. Per al desenvolupament d'aquests serveis, l'esmentada entitat considera de gran interès la utilització de les noves tecnologies que permeten la presentació d'escrits, declaracions i comunicacions a través d'Internet.  
Per això, a través d'aquest conveni, el Col·legi Oficial de Graduats Socials de València posa a disposició dels seus col·legiats la possibilitat d'adherir-se per a fer possible l'actuació per via electrònica d'aquests col·legiats en representació dels seus clients.  
El present Conveni queda vinculat directament amb el compliment dels mandats designats en l'article 19, de l'Estatut d'Autonomia de la Comunitat Valenciana, i pretén contribuir a la plena integració de la Societat del Coneixement entre els ciutadans i empreses de la Comunitat Valenciana, a través de l'impuls de mesures i polítiques actives des de la Generalitat, que facen efectiu el dret d'accés dels valencians a les noves tecnologies i els seus beneficis.  
Per tot això, les parts firmats subscriuen aquest Conveni de col·laboració d'acord amb les següents  
  
Clàusules  
  
Primer. Objecte  
El present conveni té com a objecte establir un marc de col·laboració que afavoria les relacions entre la Generalitat i el seu sector públic, els ciutadans i empreses i els representants d'aquests, per tal de facilitar als ciutadans la seua relació electrònica amb la Generalitat, per mitjà de la utilització de mecanismes de comunicació àgils, senzills, pràctics i eficaços.  
En particular, l'objecte del conveni és establir la col·laboració entre la Generalitat, l'Agència de Tecnologia i Certificació Electrònica i el Col·legi Oficial de Graduats Socials de València per a autoritzar al Col·legi Oficial de Graduats Socials de València i als professionals col·legiats que s'adherisquen al present conveni, a presentar per via telemàtica en representació de terceres persones escrits, sol·licituds i comunicacions davant de la Generalitat, en aquells procediments administratius on s'establisca aquesta possibilitat, i incorporar les dades del Col·legi i els col·legiats en l'aplicació de Registre de Representants de l'Agència de Tecnologia i Certificació Electrònica.  
Els col·legiats interessats podran adherir-se al Conveni i manifestar prèviament el seu consentiment, per mitjà d'un document individualitzat d'adhesió, que figura en l'annex 1. La firma d'aquest document suposa l'acceptació del contingut íntegre d'aquest.  
  
Segon. Àmbit d'Actuació  
La representació de terceres persones, en els termes establits en l'article 32 de la Llei 30/1992, de Règim Jurídic de les Administracions Públiques i de Procediment Administratiu Comú, la podran exercir professionals que tinguen efectivament la condició de col·legiat en exercici i que consten inclosos al Registre de Representació Electrònica de la Comunitat Valenciana.  
Els esmentats professionals podran actuar en qualitat de representants en aquells procediments electrònics en què la Generalitat haja establit la utilització del Registre de Representació Electrònica de la Comunitat Valenciana.  
  
Tercera. Obligacions de l'Agència de Tecnologia i Certificació Electrònica  
L'Agència Tecnologia i Certificació Electrònica, en l'àmbit del present Conveni, es compromet a:  
1. Donar d'alta el present Conveni en l'aplicació de Registre de Representants.  
2. Autoritzar i donar accés a les persones responsables, per part del Col·legi Oficial de Graduats Socials de València, en la gestió de les altes, modificacions i baixes d'usuaris/col·legiats del Registre de Representació Electrònica de la Comunitat Valenciana.  
3. Facilitar, al Col·legi Oficial de Graduats Socials de València, les aplicacions informàtiques necessàries per a gestió dels usuaris.  
4. Emetre els certificats electrònics corresponents, perquè les persones autoritzades puguen accedir al Registre.   
5. L'Agència de Tecnologia i Certificació Electrònica proporcionarà l'assistència tècnica necessària per al desenrotllament d'aquest sistema.  
  
Quarta. Obligacions del Col·legi Oficial de Graduats Socials de València  
1. Firmar els documents d'adhesió al conveni amb els seus col·legiats, així com custodiar-los.  
2. Informar els seus col·legiats que s'adherisquen al present conveni, de les condicions i les obligacions a què es comprometen.  
2. Mantindre actualitzat el Registre de Representants, per mitjà de la inclusió d'altes, modificacions i baixes, des del moment que en tinguera coneixement.   
3. Haurà de nomenar una o diverses persones, responsables de la gestió dels col·legiats al registre.   
4. Els professionals que actuen per compte de tercers, basant-se en aquest conveni, es comprometen a ostentar la representació suficient de les persones interessats en el nom dels quals actuen en els termes establits en l'article 32 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
5. Els professionals col·legiats hauran de disposar d'un certificat digital de ciutadà o persona física de l'Agència de Tecnologia i Certificació Electrònica o d'un altre prestador de serveis de certificació, que puga ser validat per l'Agència de Tecnologia i Certificació Electrònica en l'àmbit d'aquest conveni.  
  
Cinquena. Obligacions de la Generalitat  
La Generalitat s'obliga a:  
1. Reconèixer com a vàlida la representació inscrita al Registre de Representants en els tràmits i procediments que així s'establisca. No obstant això, la Generalitat podrà, en qualsevol moment, sol·licitar al representant l'acreditació de la representació.  
2. Promoure la utilització del Registre de Representants, per al seu ús per part de les aplicacions de la Generalitat.  
3. Difondre l'ús d'aquesta plataforma i les representacions associades als col·legiats, en els tràmits compartits amb altres administracions públiques.  
  
Sisena. Seguiment del conveni  
Tant la Generalitat com l'Agència de Tecnologia i Certificació Electrònica i el Col·legi Oficial de Graduats Socials de València, podran proposar la revisió del present conveni per a introduir aquelles millores i modificacions que consideren pertinents.   
Totes les parts es comprometen a mantindre periòdicament reunions, per tal de facilitar la relació i col·laboració entre els tres, resoldre els possibles problemes que puguen sorgir en l'execució del present conveni i impulsar la materialització efectiva del seu contingut.  
  
Setena. Vigència del conveni  
El present conveni entrarà en vigor l'endemà de la seua firma i tindrà una duració de sis anys, comptadors des d'aqueixa data, i es prorrogarà per períodes de la mateixa duració, amb l'acord previ de les parts, llevat que siga denunciat per qualsevol de les parts, i es manifestarà la seua voluntat de resoldre'l amb dos mesos d'antelació a la data d'acabament del termini inicialment pactat o de qualsevol de les seues pròrrogues.  
  
Vuitena. Resolució del conveni  
L'incompliment, per part del Col·legi Oficial de Graduats Socials de València, de qualsevol de les exigències d'aquest Conveni, suposarà la seua resolució. En especial, s'entendrà revocada l'autorització per a presentar per via telemàtica declaracions, comunicacions i altres documents en representació de terceres persones, d'acord amb el que estableix la normativa reguladora de la presentació telemàtica. Encara que la Generalitat haurà de comunicar aquesta resolució per mitjà d'un escrit o per via telemàtica, amb audiència prèvia a la persona interessada, i sense perjudici de la possibilitat d'exercir les accions legals oportunes.  
De la mateixa manera, l'incompliment de les obligacions, a què es refereixen els documents individualitzats d'adhesió, per part d'algun dels professionals col·legiats, suposarà l'exclusió del conveni, i quedarà revocada l'autorització individual referida a aquest, amb el mateix procediment i garanties.  
La falta de representació suficient de les persones, en el nom de les quals s'haguera presentat la documentació, produirà, pel que fa a qui haguera efectuat la presentació, l'exigència de les responsabilitats que calgueren.  
La resolució del Conveni implicarà la baixa immediata de tots els professionals hi adherits.  
Novena. Règim econòmic  
Aquest conveni de col·laboració no comporta obligacions econòmiques entre les parts firmats.  
  
Desena. Protecció de dades personals  
En compliment del que estableix la normativa vigent en el nostre ordenament, sobre protecció de dades de caràcter personal, el tractament de les dades personals, que necessiten les parts que firmen el present conveni, se subjecten al que estableixen la Llei Orgànica 5/1999, de 13 de desembre, de Protecció de Dades de Caràcter Personal, i les disposicions dictades per a desplegar-la.  
  
Onzena. Dret aplicable i resolució de conflictes  
Mitjançant la firma del present conveni, les parts es comprometen a resoldre, de mutu acord, les incidències que puguen sorgir en el seu compliment.  
Les qüestions litigioses que sorgisquen entre les parts, durant el desplegament i execució del present Conveni, se sotmetran a la jurisdicció contenciosa administrativa, d'acord amb el que disposa la Llei 29/1998, de 13 de juliol, Reguladora de la Jurisdicció Contenciosa Administrativa.  
Normativa aplicable:  
- Llei 30/1992, de Règim Jurídic de les Administracions Públiques i de Procediment Administratiu Comú.  
- Llei 11/2007, de 22 de juny, d'Accés Electrònic dels Ciutadans als Serveis Públics.  
- Llei 3/2010, de 5 de maig, de la Generalitat, d'Administració Electrònica de la Comunitat Valenciana.  
- Decret 98/2005, de 20 de maig, del Consell de la Generalitat, pel qual es regula un registre de representacions de caràcter voluntari davant de la Generalitat per a la realització de tràmits per via telemàtica.  
- Decret 165/2010, de 8 d'octubre, del Consell, pel qual s'estableixen mesures de simplificació i de reducció de càrregues administratives en els procediments gestionats per l'administració de la Generalitat i el seu sector públic.  
I en prova de conformitat per tot això, firmen els compareixents el present conveni, al lloc i la data indicats.  
  
La consellera de Justícia i Administracions Públiques de la Generalitat: Paula Sánchez de León Guardiola.  
Per l'Agència de Tecnologia i Certificació Electrònica: Mar Ibáñez Martí.  
President del Col·legi Oficial de Graduats Socials de València: Ricardo Gabaldón Gabaldón.  
  
  
Annex I  
  
Document individualitzat d'adhesió al conveni de col·laboració  
  
  
Dades identificatives  
Document individualitzat d'adhesió   
Sr./Sra. ........................................................................., amb NIF..................., i domicili a ................................, per mitjà del present document declara la seua voluntat d'adherir-se al Conveni de col·laboració entre la Generalitat, l'Agència de Tecnologia i Certificació Electrònica i el Col·legi Oficial de Graduats Socials de València, en matèria de col·laboració social per a presentació telemàtica de declaracions, comunicacions i altres documents administratius en representació de tercers.  
La persona firmant coneix el contingut íntegre de l'esmentat conveni de col·laboració, i assumeix, de forma expressa, les obligacions que se'n deriven com a representant i presentador/a, en nom i per compte de terceres persones, de documents que, segons la seua normativa, es tramiten per via telemàtica.   
Així, doncs, la persona firmant declara que, en les actuacions que desenvolupe en el marc del referit conveni, ostentarà la representació que en cada cas cal per a actuar en nom i per compte de tercers.   
............................ (lloc i data) ..................   
Firmat per ............................................